NSM-skandalen: Frp krever Mehl inn på teppet 
Frp mener det er flere ubesvarte spørsmål knyttet til det ulovlige lånet i Nasjonal sikkerhetsmyndighet (Sp). Nå ber de justisministeren redegjøre i Stortinget. – Nasjonal sikkerhetsmyndighet har en nøkkelrolle for å ivareta vitale samfunnsfunksjoner, og vi er helt avhengige av at denne sentrale instansen har tillit i folket, sier finanspolitisk talsperson Hans Andreas Limi i Frp. Han ber justisminister Emilie Enger Mehl (Sp) komme til Stortinget før jul for å informere om saken. Mehl vil stille – Det er ingen tvil om at justisminister Mehl er ansvarlig for det som skjer, ikke bare i departementet, men også i underliggende etater. Det politiske ansvaret for at Grunnlovens bestemmelser om at det kun er Stortinget som kan gi bevilgninger er brutt, ligger altså hos justisministeren, sier Limi. Justisminister Emilie Enger Mehl møtte mandag morgen Limi i Politisk kvarter hos NRK. – Dersom Stortinget ønsker mer redegjørelse eller at jeg kommer dit, gjør jeg selvfølgelig det, sier Mehl under sendingen.  NSM-direktør Sofie Nystrøm gikk av på dagen fredag da en ulovlig låneavtale på 200 millioner kroner ble kjent. Hun mener imidlertid at Justisdepartementet ble orientert om at NSM ville inngå en leieavtale med såkalt innebygd finansiering. Limi: Må spille med åpne kort Frps finanspolitisk talsperson mener det er flere spørsmål i saken som står ubesvart. – Dette er nok et eksempel på en sak som handler om tillit til politikere og sentrale styringsorganer. Derfor er det av helt avgjørende betydning at justisministeren spiller med åpne kort og kommer til Stortinget for å redegjøre for saken, sier Limi. I løpet av helgen har både Frp og Rødt også bedt om at saken havner i kontroll- og konstitusjonskomiteen på Stortinget. Jusprofessor Mads Andenæs har tidligere sagt at han tror justisministeren må gå etter NSM-skandalen. Han har anklaget departementet for å tilbakeholde informasjon.  
Frp krever svar om ulovlig låneavtale i Nasjonal sikkerhetsmyndighet (NSM) Finanspolitisk talsperson Hans Andreas Limi i Frp ber justisminister Emilie Enger Mehl (Sp) redegjøre i Stortinget NSM-direktør Sofie Nystrøm gikk av etter låneavtale på 200 millioner kroner ble kjent Frp og Rødt ønsker at saken havner i kontroll- og konstitusjonskomiteen på Stortinget Jusprofessor Mads Andenæs mener justisministeren kan måtte gå av etter NSM-skandalen